Kim Kielsen , forsætisráðherra Grænlands og formaður jafnaðarmannaflokksins Siumut . Vísir / AFP . Kim Kielsen , formaður landsstjórnar Grænlands , segist fá einstakt tækifæri til að kynna hagsmuni Grænlands á fundi sínum með Donald Trump Bandaríkjaforseta í Kaupmannahöfn dagana 2. og 3. september næstkomandi . Þetta kemur fram í viðtali í grænlenska fréttamiðlinum Sermitsiaq . Fáheyrt er að forseti Bandaríkjanna fundi með leiðtogum erlendra sjálfsstjórnarsvæða , að sögn Jons Rahbek-Clemmensen , lektors við Varnarmálastofnunina í Kaupmannahöfn . „ Ég held að það sé óvenjulegt að Trump hitti menn eins og formann grænlensku landsstjórnarinnar og lögmann Færeyja . Venjulega hittast leiðtogar sem gegna samskonar stöðu , ríkjaleiðtogar hitta ríkjaleiðtoga . Í þessu tilviki væri það Mette Frederiksen forsætisráðherra , “ útskýrir lektorinn í samtali við grænlenska ríkissjónvarpið KNR . Danskt herskip við bryggju í gömlu flotastöðinni í Grønnedal í Suður-Grænlandi . Kínverskt fyrirtæki vildi kaupa stöðina eftir að Danir höfðu lagt hana niður . Hermálasérfræðingurinn telur að markmið Trumps sé að fá Grænlendinga til að setja skorður við fjárfestingum Kínverja á Grænlandi og treysta varnir Bandaríkjanna gegn uppbyggingu rússneska hersins á norðurslóðum . Grænlenskir stjórnmálamenn þurfi að hafa það á hreinu hvað þeir vilji fá í staðinn , kjósi þeir að þétta böndin við Bandaríkin en hafna í staðinn tækifærum sem gætu fylgt kínverskum fjárfestingum . Ganga þurfi úr skugga um að þetta snúist ekki bara um fögur orð og skálaræður heldur að bandarískar fjárfestingar geti komið inn og treyst efnahagsþróun . Rifjað er upp að Grænlendingar eru enn gramir yfir því að árið 2014 missti verktakafyrirtæki í eigu grænlensku landsstjórnarinnar , Greenland Contractors , stóran þjónustusamning í Thule-herstöðinni , til bandarískra verktaka , og árið 2017 missti skipafélag Grænlendinga , Royal Arctic Line , siglingasamning við herstöðina til bandarísks skipafélags . John Kerry , þáverandi utanríkisráðherra Bandaríkjanna , heimsótti Grænland árið 2016 . Myndin er frá flugvellinum í Kangerlussuaq , eða Syðri-Straumfirði , sem áður var bandarísk herstöð . Mynd / Utanríkisráðuneyti Bandaríkjanna Forystumenn Grænlands eru þegar byrjaðir að funda um hvaða skilaboð Kim Kielsen eigi að færa Trump . Þannig er stefnt að því að Kielsen fundi með utanríkis - og öryggismálanefnd grænlenska þingsins í lok vikunnar . Sjálfur hefur hann verið orðvar um málið í viðtölum síðustu daga . Kielsen hefur þó minnt á að þegar séu til staðar ýmsir samningar , einnig svæðisbundnir , milli Grænlands og Bandaríkjanna . Grænlendingar hafi hins vegar ekki nýtt öll þau tækifæri sem felist í þeim samningum . Kim Kielsen í sal grænlenska þingsins í Nuuk . Vísir / EPA . „ Sú staðreynd að ríkisstjórn Trumps stefnir að því að Bandaríkin verði virkari á norðurslóðum getur aðeins komið okkur til góða . Við gætum hlotið mikinn ávinning af því . Til dæmis vegna aukinnar skipaumferðar um okkar lögsögu og allt norðurskautið . Við erum svo fá að við munum þurfa að treysta á utanaðkomandi aðstoð ef stórslys verða í tengslum við norðurslóðasiglingar , kannski eitthvað sem gætum fengið Bandaríkjamenn með í . Þetta er bara eitt dæmi sem ég bendi á , “ sagði Kim Kielsen við Sermitsiaq . Hér má sjá frétt Stöðvar 2 fyrir tveimur árum af því þegar Danir komu í veg fyrir að Kínverjar eignuðust aflagða flotastöð danska hersins á Suður-Grænlandi : Utanríkisráðherra Bandaríkjanna heimsækir Grænland og Svalbarða , sem og Kaupmannahöfn og Osló .